Petro Pavlo Oros

Blažený Petro Pavlo Oros (; * 14. júl 1917, Biri, Uhorsko† 27. august 1953, pri Zariččja, Sovietsky zväz) bol gréckokatolícky kňaz, údajne tajný pomocný biskup Mukačevskej eparchie, mučeník zavraždený počas prenasledovania Gréckokatolíckej cirkvi v Sovietskom zväze.

Dátum jeho liturgickej spomienky pripadá na 27. augusta.

Podľa svedectva Štefana Bendasa mal eparcha Teodor Romža Orosa 19. decembra 1944 vysvätiť za pomocného (tajného) biskupa. Keďže však neexistujú iné dôkazy o jeho biskupskej hodnosti, je oficiálne uctievaný ako kňaz a mučeník.

 Život 

 Detstvo 
Narodil sa v roku 1917 v Biri, na území Uhorska, v dnešnom Maďarsku. Po prvej svetovej vojne sa rodina presťahovala do Československa. Petrov otec Ivan Oros bol gréckokatolíckym kňazom a zomrel v čase, keď mal Petro len dva roky. V deviatich rokoch (1926) zomrela aj Petrova matka Alžbeta, rod. Rakovská, takže chlapca vychovávali príbuzní. V roku 1937 zmaturoval na gymnáziu v Chuste a následne vstúpil do gréckokatolíckeho seminára v Užhorode. O päť rokov neskôr (1942) bol vysvätený za kňaza.

 Duchovná činnosť 
Pastoračnú službu započal vo viacerých dedinách ako kaplán. V roku 1943 sa kvôli vojne zúčastnil kurzu pre vojenských kaplánov v Barci pri Košiciach. Bol všeobecne známy svojou dobrotou, láskavosťou a charitatívnou činnosťou. Kardinál Ryś sa o ňom vyslovil ako o „človeku hlbokej viery a spirituality.“

Podľa svedectva Štefana Bendasa mal eparcha Teodor Romža Orosa 19. decembra 1944 vysvätiť za pomocného (tajného) biskupa.

 Prenasledovanie a smrť 
Po pripojení Zakarpatska k Sovietskemu zväzu sa začalo prenasledovanie Gréckokatolíckej cirkvi. V roku 1946 bol Oros preložený do dediny Bilky a bol naňho vyvíjaný nátlak, aby prestúpil do Ruskej pravoslávnej cirkvi. Tlaky sa ešte viac zintenzívnili po roku 1948, pričom v roku 1949 bola gréckokatolíkom zakázaná akákoľvek pastoračná činnosť a gréckokatolícke kostoly boli zatvorené, respektíve prevedené do správy pravoslávnych duchovných. Oros pokračoval v kňazskej službe tajne, no ako nespoľahlivá osoba bol sledovaný tajnými službami.

V roku 1953 bol na Orosa vydaný zatykač a dočasne bol aj uväznený. Neskôr sa ho komunisti snažili prichytiť pri slúžení tajných bohoslužieb, no vždy sa mu podarilo uniknúť. 27. augusta toho roku ho pri jednom z podobných únikov neďaleko obce Zariččja (a Silce) zastavil policajt. Neďaleko prícestného kríža požiadal Oros policajta, aby ho pustil. Po tom, čo mu mal policajt odpovedať, nech sa pomodlí, lebo je to jeho koniec, mal Oros pokľaknúť, požiť Eucharistiu, ktorú mal pri sebe a následne mal byť zastrelený guľkou strelenou do jeho brady. Katarína Stanková, ktorá Orosa sprevádzala na stanicu, mala utiecť k najbližšiemu domu a zavolať ľudí z neďalekej obce. Príslušník polície sa mal neskôr pochváliť kamarátom, že za vraždu dostal peňažnú odmenu. Oros umrel vo veku 36 rokov.

 Kult a blahorečenie 
Orosova vražda bola medzi gréckokatolíkmi okamžite považovaná za mučeníctvo. Miesto jeho posledného odpočinku zostalo ukryté až do rozpadu Sovietskeho zväzu. Po exhumácii a preskúmaní boli 23. augusta 1992 jeho pozostatky so všetkými poctami a pohrebnými obradmi pochované v kaplnke pri chráme v dedine Bilky. V spoločnosti dlhodobo pretrvávala pamäť o jeho smrti a presvedčenie o účinnosti jeho príhovoru u Boha (fama signorum).

Dňa 5. augusta 2022 schválil pápež František dekrét o jeho mučeníctve. Jeho blahorečenie sa viackrát posúvalo kvôli vojne na Ukrajine a Františkovej smrti. 27. septembra 2025 bol oficiálne blahorečený v Silce na Ukrajine. Obrad beatifikácie vykonal ako legát pápeža Leva XIV. poľský kardinál Grzegorz Ryś. Pontifik nazval nového blahorečeného „mostom medzi rozdelenenými stranami a konfliktami.“ Dátum liturgickej spomienky bol stanovený na 27. augusta. 

 Referencie 

 Pozri aj 

 Zoznam svätcov Katolíckej cirkvi

Kategória:Ukrajinskí katolícki blahoslavení
Kategória:Ukrajinskí kresťanskí mučeníci
Kategória:Katolícki svätci majúci sviatok 27. augusta
Kategória:Biskupi Mukačevskej eparchie
Kategória:Náboženské osobnosti rusínskeho pôvodu
Kategória:Obete komunistického režimu v Sovietskom zväze
Kategória:Obete vrážd
Kategória:Osobnosti zo Sabolčsko-satmársko-berežskej župy
Kategória:Ukrajinskí gréckokatolícki kňazi